Keywords

Summary



Keywords

1. Tožba zaradi neizpolnitve obveznosti – Rok, ki je za državo članico določen v obrazloženem mnenju – Naknadna odprava neizpolnitve obveznosti – Interes za nadaljevanje postopka

(člen 226 ES)

2. Tožba zaradi neizpolnitve obveznosti – Predhodni postopek – Deli iz odgovora na obrazloženo mnenje – Neupoštevanje v tožbi – Kršitev pravic obrambe – Neobstoj

(člen 226 ES)

3. Tožba zaradi neizpolnitve obveznosti – Preizkus utemeljenosti, ki ga opravi Sodišče – Neobstoj negativnih posledic očitane neizpolnitve obveznosti – Neupoštevnost

(člen 226 ES)

4. Socialna politika – Delavci in delavke – Dostop do zaposlitve in delovni pogoji – Enako obravnavanje – Direktiva, s katero se uveljavlja okvirni sporazum o starševskem dopustu – Prekinitev starševskega dopusta z drugim dopustom, ki ga zagotavlja pravo Skupnosti – Posledično skrajšanje starševskega dopusta – Nedopustnost

(Direktiva 96/34, priloga, klavzula 2, točka 1)

5. Socialna politika – Delavci in delavke – Dostop do zaposlitve in delovni pogoji – Enako obravnavanje – Direktiva, s katero se uveljavlja okvirni sporazumu o starševskem dopustu – Področje uporabe ratione personae – Dodajanje pogojev, ki jih ni v direktivi, s strani države članice – Nedopustnost

(Direktiva 96/34, priloga, klavzula 2, točka 1)

Summary

1. Interes Komisije za vložitev tožbe na podlagi člena 226 ES obstaja, tudi če je bila očitana kršitev odpravljena po roku, ki je bil določen v obrazloženem mnenju.

(Glej točki 18 in 19.)

2. Država članica se ne more sklicevati na neupoštevanje svojega odgovora na obrazloženo mnenje niti na pozno posredovanje tega odgovora generalnemu sekretariatu Komisije, da bi s tem utemeljila ugovor nedopustnosti, na katerega se je sklicevala v zvezi s tožbo. Namreč, tudi ob predpostavki, da je bil sporni postopek uveden s tožbo Komisije, v kateri niso bili upoštevani morebitni novi dejanski ali pravni elementi, ki jih je zatrjevala zadevna država članica v odgovoru na obrazloženo mnenje, pravice obrambe te države niso bile kršene.

(Glej točko 21.)

3. Nespoštovanje obveznosti, ki jo nalaga pravilo prava Skupnosti, že pomeni neizpolnitev in omemba, da to nespoštovanje ni imelo negativnih posledic, ni upoštevna. Ta okoliščina namreč ne vpliva na obstoj očitane neizpolnitve, ampak samo na njen obseg.

(Glej točko 35.)

4. Delavkam in delavcem je s klavzulo 2, točka 1, okvirnega sporazuma o starševskem dopustu, ki je povzet v prilogi k Direktivi 96/34 o okvirnem sporazumu o starševskem dopustu, sklenjenem med UNICE, CEEP in ETUC, podeljena individualna pravica do starševskega dopusta za najmanj tri mesece. Tega dopusta ni mogoče skrajšati, če ga prekine kakšen drug dopust, katerega namen se razlikuje od namena starševskega dopusta, kakršen je porodniški dopust. Dopust, ki ga zagotavlja pravo Skupnosti, ne vpliva na pravico koristiti kakšen drug dopust, ki je zagotovljen s tem pravom. Zato obveznosti iz navedene direktive ne izpolni država članica, ki določi, da pravica do porodniškega dopusta ali dopusta ob posvojitvi, ki nastane med starševskim dopustom, nadomesti pravico do starševskega dopusta, tako da se mora ta dopust končati, ne da bi eden od staršev del starševskega dopusta, ki ga ni mogel koristiti, lahko prenesel.

(Glej točke 31, 33, 52 in točko 1 izreka.)

5. Pravica do starševskega dopusta je z Direktivo 96/34 o okvirnem sporazumu o starševskem dopustu, sklenjenem med UNICE, CEEP in ETUC dana vsem staršem otrok do določene starosti. Ker ta direktiva določa možnost koriščenja pravice do starševskega dopusta v določenem časovnem obdobju, dokler otrok ne dopolni starosti, ki jo določi zadevna država članica, dejstvo, da je otrok rojen pred datumom, ki je bil določen za prenos te direktive, oziroma po njem, ni upoštevno. Država članica, s tem da omeji odobritev pravice do starševskega dopusta na starše otrok, ki so bili rojeni po datumu prenosa te direktive, ali na tiste, za katere je bil posvojitveni postopek uveden po tem datumu, doda pogoj za pridobitev pravice do dopusta, ki ga ta direktiva ne dovoljuje, in tako krši obveznosti iz te direktive.

(Glej točke 47, 48, 52 in točko 1 izreka.)